Martin Thorborg

Martin Buch Thorborg (født 25. maj 1970) er en dansk iværksætter, der blev kendt for at være medstifter af firmaet Jubii i 1995 sammen med vennerne Henrik Sørensen og Kasper Larsen. I modsætning til disse to andre har Thorborg dog profileret sig en del i medierne, og har afholdt betalte foredrag siden 1997, ligesom han har optrådt mange gange i fjernsynet. Thorborg og de 2 andre stiftere af Jubii ejede hver en sjettedel (altså ca. 50% tilsammen), da de solgte til Lycos Europe. De fik angiveligt hver især aktier for 120 mio. kr., som efter en 3 årig lockup-periode var faldet til under en 1 million kroner efter skat, grundet et kraftigt fald i aktiekursen.

Efter Jubii-eventyret, startede Thorborg firmaet SpamFighter, med Henrik Sørensen og to programmører. Det startede i Danmark, men udvidede hurtigt til andre markeder. Thorborg flyttede i den forbindelse til Florida, USA, hvor han boede i fire år inden han vendte hjem til Danmark.

Thorborg har også startet Amino.dk og skrevet bogen E-Pusher. Han er nu direktør for regnskabsprogram-firmaet Dinero, som han også er medstifter af.

I starten af 2007 var han, sammen med Anne Skare Nielsen og Preben Mejer, dommer i TV 2 programmet Danmarks bedste ide.

Martin Thorborg udgav i foråret 2007 bogen Iværksætter til jeg dør, en kombination af biografi, erfaringsantologi og kontant iværksætterhåndbog. Bogen solgte mere end 5000 eksemplarer i løbet af de første 14 dage efter udgivelsen. 

Iværksætter til jeg dør blev samtidigt foræret væk i elektronisk form. Både den trykte og den elektroniske udgave indeholder sponsorater fra danske virksomheder og organisationer. Disse sponsorater muliggjorde en selvstændig udgivelse uden om den etablerede forlags- og boghandlerbranche.

Thorborg har en ligeledes en YouTube-kanal med over 2,7 millioner visninger, hvor han aktivt uploader videoer om iværksætteri.  

Martin Thorborg er privat gift med Jannie Buch og har to børn fra tidligere ægteskab. 

I november 2016 solgte Martin Thorborg firmaet Dinero til den norske virksomhed Visma for et ukendt millionbeløb. Thorborg er stadig administrerende direktør i Dinero. I marts 2017 blev virksomheden Ageras solgt til investeringsselskabet Investcorp fra Bahrain.

I oktober 2021 købte han sammen med sin kone Hotel Klippen i Gudhjem og 1. januar 2022 købte de også Therns Hotel i samme by.

I november 2022 udkom hans bog "Min vej som Leder" der fortæller om hans erfaringer som leder og i april 2023 udkom han med bogen "Skab din egen succes" som er en bog med 54 råd, han gerne ville have haft som ung. Begge bøger er udgivet på forlaget Gyldendal.

Nuværende forretninger 

 Amino - Iværksætter-forum
 Saxis - Platform for køb og salg af virksomheder
 GoLearn - Kursusplatform med online kurser
 nBoard - Bestyrelsesportal
 Amalo - Installation af varmepumper
Capino - Platform for kapitalfremskaffelse
Hotel Klippen - Hotel i Gudhjem på Bornholm
Therns Hotel - Familiehotel i Gudhjem på Bornholm

Tidligere forretninger 
 Ageras - Online markedsplads for revisions- og advokatydelser
 Ateo - Formidling af konference- og mødelokaler.
 Dinero - Online regnskabsprogram, solgt til Visma
 Euroinvestor - Investeringsside.
 Jubii - Danmarks første søgemaskine.

Referencer

Eksterne henvisninger 
 Personlig hjemmeside

Iværksættere fra Danmark
Personer i Kraks Blå Bog